1 Decembrie 1918 - Sărbătoarea sufletului românesc 


Unirea pe veci a Transilvaniei cu Tara-Mamă, înfăptuită la 1 Decembrie 1918, 
rămâne pentru totdeauna în istoria naţională împlinirea emoţionantă a celui 
mai mare dor al sufletului românesc. Transilvania, martirizată vreme de o mie de ani, 
trăieşte de aproape un secol încoace izbânda plenară a sufletului ei românesc. A 
sufletului ei curat, în malurile căruia s-au năpustit puhoaiele sângeroase ale lui Attila şi 
n-au reuşit să-l clintească din matca lui de odinioară şi de totdeauna. A sufletului ei 
sfânt, zdrobit sub grindina hohotitoare a călăretilor din pustă, care n-au putut nimici 
horele româneşti de comuniune sufletească cu strămoşii şi fraţii de dincolo de munți, 
zdrobiţi şi ei de alte valuri nemiloase ale istoriei. 

Unirea pe veci a Transilvaniei cu Țara-Mamă, înfăptuită la 1 Decembrie 1918, rămâne 
pentru totdeauna în istoria naţională împlinirea emoţionantă a celui mai mare dor al 
sufletului românesc. Al marelui suflet românesc, care, dincolo de sfâşierile trecătoare ale 
pământului strămoşesc, s-a simţit permanent un fluviu impetuos, revărsat cu 
generozitate peste toate meleagurile Doinei lui Mihai Eminescu. Acest suflet românesc, 
temelia cea mai adânca a ființei noastre naţionale, tămăduit de sfârtecările neunirii, 
tresaltă cu putere la aceasta sărbătorire, întărindu-ne conştiinta identităţii şi demnităţii 
noastre în concertul celorlalte popoare; mai mult, întărindu-ne credința că sufletul 
românesc nedespărțit, neschimbat, neîmpărțit şi neamestecat, totdeauna identic cu sine 
însuşi, este chezăşia sigură a afirmării spirituale şi dăinuirii noastre naţionale în istoria 
lumii, până la sfârşitul veacurilor. 

Pentru că, mai mult decât cu mileniile şi secolele, veşnicia unui neam se măsoara cu 
sufletul. Toate Golgotele de pe fața pământului şi toate răstignirile au fost şi vor fi biruite 
de suflet. Mai tare decât piatra şi decat diamantul, sufletul este cea mai uriaşă forță din 
Cosmos, pe care nici moartea nu este în stare s-o răpună. De aceea, tăria morală şi 
creatoare a popoarelor se măsoară nu la scara mondială a valorilor materiale pieritoare 
sau a bunurilor dobândite cu japca, ci doar dupa puterea lor sufleteasca; după acea 
putere sufleteasca de a rezista în faţa tuturor hoardelor şi urgiilor vremurilor şi de a 
înălța catedrale vieţii şi coloane infinite în timpuri de pace. Este cerbicia duhului, 
milenară, pe care şi-au lăsat-o strămoşii şi pe care seminţiile pământului, dacă o au, o 
lasă moştenire urmaşilor. 

Sufletul românesc, acelaşi în Transilvania, Muntenia si Moldova, este moştenirea cea 
mai de preț pe care ne-au lăsat-o înaintaşii noştri şi care a ţinut neplecat, în ceasurile 
grele de cumpănă şi răstignire naţională, trunchiul viguros al poporului nostru. Călit la 
focul necruţator al istoriei, sufletul românesc a făcut în fața lumii întregi dovada 
rezistenţei şi a însuşirilor sale creatoare. Acestui suflet românesc îi închinăm întreaga 
noastră slujire şi ființa, spre slava neamului din care purcedem. 

lata de ce, acum mai mult decat oricând, noi, toți Românii, din Țară sau de peste 
hotare, trebuie să facem din 1 DECEMBRIE o adevarata sărbătoare a sufletului 
românesc,  făuritorul aspirațiilor noastre actuale şi al idealurilor naţionale. 


+ Bartolomeu ANANIA 


Doamne ajută! 


